als_Latn dik_Latn sag_Latn
U bënë disa ditë që Task Force e ngritur për të vëzhguar përfshirjen e administratës në zgjedhje, ka bërë disa shkarkime nga administrata qëndrore, nën akuzën se disa zyrtarë, janë të përfshirë në fushatën zgjedhore. Në këtë balancë, duket se dora ka shkuar më shumë nga zyrtarë të LSI, të cilët janë shfaqur publikisht nëpër takime, por dhe zyrtarë që vijnë nga Partia Socialiste.
E gjitha kjo vlen për të pasur një bilanc “qeveria teknike” e 17 majit, por realisht është një betejë falllco për pastërtinë e zgjedhjeve.
Administrata në Shqipëri, ka ndikimin e saj në zgjedhje në radhë të parë, duke qenë e detyruar në një farë mënyre të votojë ata që i kanë çuar në ato detyra. Duke qenë një administratë politike dhe duke u përdorur vendet e punës si ampula për të shuar urinë e papunësisë para çdo palë zgjedhjesh, kjo administratë ndikon në zgjedhje, edhe sikur të mos marrë pjesë fare në fushatë. Biles kam frikë se ashtu ndikon më shumë. Ata që janë të punësuar, janë të detyruar t’i luten familjes dhe fisit të votojnë për partinë e tyre dhe këtë nuk ka Task Force që ta kapë. Dhe kjo, për shkak të besimit që vetë administrata ka, që po u ndërrua pushteti, do të iki nga puna.
Ideja për të bërë shembull disa drejtorë të fotografuar nëpër takime lagjesh, është zell i tepërt dhe vlen më shumë për të justifikuar Bashën para demokratëve që ja ka vlejtur marrëveshja, se sa për të siguruar ndershmërinë e zgjedhjeve.
Së dyti, në zgjedhje më shumë ndikojnë punësimet sezonale që bëhen nga bashkitë përkatëse në prag të zgjedhjeve, se sa ata që janë në punë. Ata që janë në punë, kur dalin publikisht, më shumë prishin punë se sjellin vota. Të rrezikshme janë bashkitë e PS, LSI apo PD, që tani punësojnë njerëz sezonalë dhe askush nuk i ndal. Premtimet për të futur njerëz në punë këto ditë në pushtet lokal, janë shumë më ndikuese sa shfaqja e ndonjë drejtori poste, ambulance apo shkolle, në ndonjë shtab elektoral.
Nga ana tjetër, LSI ka të drejtë kur thotë se në Task Force duhet të përfshihej dhe një ministër i LSI, pasi Task Force vërtet është instrument i prodhuar nga marrëveshja e 17 majit, por është një marrëveshje mes qeverisë dhe opozitës dhe LSI konsiderohet ende në qeveri. Ideja se po luftohet për ndershmëri në zgjedhje, pa LSI brenda, duket tendecioze dhe permbush egon e Bashës për të frenuar hemoragjinë e PD drejt LSI. Përndjekja e disa drejtorëve pa lidhje nëpër Shqipëri, është më shumë propagandë për t’u dukur sikur marrëveshja po ecën, se sa një betejë reale për ndershmërinë e zgjedhjeve. Bile është e gjitha e pandershme, pasi fsheh problemin real të zgjedhjeve me administratën.
Politizimi i administratës sonë, nuk është tek pjesmarrja në fushatë. Natyrisht, ajo duhet frenuar dhe duhet mbajtur larg saj, por politizimi i administratës është një plagë që vjen nga fakti se ata punësohen për shkak të zgjedhjeve dhe ndryshimeve të pushtetit. Kjo plagë duhet luftuar në mënyrë afatgjate, me stabilizimin e një klase meritokratësh në vend dhe jo me gjueti shtrigash. Fakti që një drejtor nuk lejohet të bëjë fushatë paradite, por lejohet mbasdite, nuk ndryshon asgjë. Edhe ndonjë që është nxituar të bëjë paradite nuk do ta bëjë më, por kjo nuk ndryshon ndonjë gjë. Procedura për të hequr këta njerëz nga puna, është ligjore dhe jo politike dhe ata njerëz do të kthehen të gjithë në punë ku ishin në datën 26. Biles do kthehen si heronj. Thjesht po u japin leje pa pagesë për 20 ditë, dhe pak më shumë optimizëm Lulzim Bashës, mos i shtohen njerëzit në sheshe. Kjo mund t’i kthejë buzëqeshjen, por jo idenë se ai tani është një njeri në pushtet.
als_Latn als_Latn als_Latn als_Latn als_Latn als_Latn als_Latn